Diari Oficial de la Generalitat Valenciana


Sumari del DOGV 8849, del 03-07-2020 (2020/5143)

RESOLUCIÓ de 29 de juny de 2020, de la Direcció General de Formació Professional i Ensenyaments de Règim Especial per la qual es convoquen, per a la Comunitat Valenciana, els premis extraordinaris dels ensenyaments professionals d'Arts Plàstiques i Disseny, corresponents al curs 2019-2020.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8849

Data del DOGV
:   03-07-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/5143


Data del document
:   29-06-2020

Organisme emissor
:   Conselleria d'Educació, Cultura i Esport

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * distinció honorífica

RESOLUCIÓ de 29 de juny de 2020, de la Direcció General de Formació Professional i Ensenyaments de Règim Especial per la qual es convoquen, per a la Comunitat Valenciana, els premis extraordinaris dels ensenyaments professionals d'Arts Plàstiques i Disseny, corresponents al curs 2019-2020. [2020/5143]  
L'Ordre 60/2013, de 12 de juny, de la Conselleria d'Educació, Cultura i Esport (DOGV 18.06.2013), estableix per a la Comunitat Valenciana els premis extraordinaris d'ensenyaments professionals d'Arts Plàstiques i Disseny de grau mitjà i superior, com a reconeixement oficial dels mèrits de l'alumnat que ha cursat brillantment aquesta etapa educativa.  
En l'ordre esmentada s'indica que anualment, la Conselleria competent en matèria d'educació convocarà aquests premis per a l'alumnat que haja finalitzat els estudis en el curs acadèmic de la convocatòria.  
  
Per tot això, en virtut de les competències que em confereix l'article 28 de la Llei 5/1983, de 30 de desembre, del Consell, i fent ús de les competències que m'atribueix el Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
  
Primer. Objecte de la convocatòria  
Es convoquen els premis extraordinaris d'ensenyaments professionals d'Arts Plàstiques i Disseny en l'àmbit de la Comunitat Valenciana, corresponents al curs 2019-2020.  
Les bases de la convocatòria figuren com a annex I d'aquesta resolució.  
  
Segon. Nombre de premis  
Es podran concedir un premi extraordinari de grau mitjà i un premi de grau superior per cada família professional.  
  
  
DISPOSICIÓ FINAL  
  
Primera. Entrada en vigor  
Aquesta resolució tindrà efectes l'endemà de la publicació en el Diari Oficial de la Generalitat Valenciana.  
  
Contra aquesta resolució, que esgota la via administrativa, es pot interposar un recurs de reposició davant del mateix òrgan que l'ha dictada, dins del termini d'un mes a partir de l'endemà de la publicació, o un recurs contenciós administratiu davant els òrgans de la jurisdicció contenciosa administrativa de la Comunitat Valenciana, en el termini de dos mesos comptats a partir de l'endemà de la publicació.  
  
València, 29 de juny de 2020.- El director general de Formació Professional i Ensenyaments de Règim Especial: Manuel Gomicia Giménez.  
  
  
  
ANNEX I  
Bases de la convocatòria  
  
Primera. Objecte  
L'objecte d'aquesta resolució és atorgar un premi extraordinari de grau mitjà i un premi extraordinari de grau superior, per família professional, corresponents al curs 2019-2020, per a l'àmbit de la Comunitat Valenciana.  
  
Segona. Requisits dels participants  
Podrà optar als premis extraordinaris dels ensenyaments artístics professionals d'Arts Plàstiques i Disseny, l'alumnat que haja finalitzat els s estudis en centres educatius de la Comunitat Valenciana, sostinguts amb fons públics o centres privats autoritzats degudament per a impartir aquests ensenyaments, i complisca els requisits següents:  
  
a) Haver finalitzat els estudis de cicles formatius d'Arts Plàstiques i Disseny de grau mitjà o de grau superior, en el curs acadèmic 2019-2020.  
b) Haver obtingut una qualificació final del cicle igual o superior a 8,5.  
  
Tercera. Sol·licituds i termini de presentació  
1. L'alumnat que complisca els requisits indicats en els apartats anteriors i desitge optar als premis extraordinaris d'Arts Plàstiques i Disseny, ha de presentar la documentació que s'indica en aquest mateix apartat, telemàticament en l'adreça electrònica següent http://www.gva.es/és/inicie/procediments'aneu\_proc=16514&version=amp, o bé en el centre educatiu en el qual haja finalitzat els estudis o per qualsevol dels mitjans previstos en l'article 16.4 de la Llei 39/2015, d'1 d'octubre, del procediment administratiu comú de les administracions públiques, i adjuntar:  
a) Instància segons el model que es publica com a annex III d'aquesta convocatòria.  
b) Certificació acadèmica del cicle formatiu d'Arts Plàstiques i Disseny.  
c) Breu curriculum vitae europeu  
(Europass: http://europass.cedefop.europa.eu/es/documents/curriculum-vitae) amb indicació, si s'escau, dels premis o beques que hagueren obtingut i altres mèrits qualssevol que es desitge al·legar, acompanyats de la fotocòpia compulsada de la documentació acreditativa corresponent.  
2. El termini per a la presentació de sol·licituds és des de l'1 de setembre de 2020 al 30 d'octubre de 2020.  
  
Quarta. Comissió de selecció  
1. Per a la valoració de les sol·licituds, es constituirà una comissió de selecció integrada per:  
Presidència: persona que exercisca el càrrec de director/a general de Formació Professional i Ensenyaments de Règim Especial o persona en qui delegue.  
Secretaria: representant de la Direcció General de Formació Professional i Ensenyaments de Règim Especial.  
Vocals: un membre de la Inspecció d'Educació, un director o una directora d'un centre docent on s'impartisquen ensenyaments artístics professionals d'Arts Plàstiques i Disseny, un funcionari o funcionària del cos de catedràtics o de professors d'Arts Plàstiques i Disseny, designats per la direcció territorial competent en matèria d'educació, i un representant a proposta de la Mesa de Pares.  
2. La Direcció General de Formació Professional i Ensenyaments de Règim Especial traslladarà a la comissió de selecció la documentació de l'alumnat inscrit.  
  
Cinquena. Criteris de valoració  
1. Els premis es concediran a aquelles persones participants que hagen obtingut la major qualificació final del cicle formatiu.  
2. En cas d'empat, aquest es resoldrà considerant la major puntuació obtinguda després de la valoració dels apartats següents:  
2.1. Estudis d'idiomes  
A l'efecte de l'acreditació del coneixement d'idiomes es tindran en compte els nivells del Marc europeu comú de referència per a les llengües. Només es consideraran les certificacions reconegudes oficialment. Es valoraran de la forma següent:  
a) Per cada certificat de nivell A2 o equivalent: 0,2 punts  
b) Per cada certificat de nivell B1 o equivalent: 0,5 punts  
c) Per cada certificat de nivell B2 o equivalent: 0,8 punts  
d) Les persones que hagen cursat amb qualificació positiva un nivell C o equivalent: 1 punt  
Quan siga procedent valorar les certificacions assenyalades en els apartats anteriors només es considerarà la de nivell superior que presente la persona participant.  
2.2. Estades formatives a l'estranger (amb un màxim de 2 punts en total, per a aquest apartat).  
Es valorarà amb 0,1 punts cada mes d'estada formativa a l'estranger organitzada per una administració.  
2.3. Formació específica associada a la titulació (amb un màxim de 2 punts en total, per a aquest apartat).  
Es valorarà amb 0,05 punts cada 10 hores de cursos certificats per una administració pública o entitat autoritzada per aquesta.  
2.4. Altres formacions (amb un màxim de 2 punts en total, per a aquest apartat). Es valoraran de la forma següent:  
a) Per cada titulació relacionada amb el cicle formatiu cursat: 0,5 punts  
b) Per cada titulació no relacionada amb el cicle formatiu cursat: 0,2 punts  
2.5. Premis en exposicions, en concursos o en certàmens d'àmbit autonòmic, nacional o internacional (amb un màxim de 2 punts en total, per a aquest apartat). Es valoraran de la següent forma:  
  
a) Per premis d'àmbit internacional: 1,5 punts (1r premi) i 1 punt (resta de premis)  
b) Per premis d'àmbit nacional: 1,25 punts (1r premi) i 0,75 punts (resta de premis)  
c) Per premis d'àmbit autonòmic: 1 punt (1r premi) i 0,5 punts (resta de premis)  
2.6. Per exposicions individuals o col·lectives. Es valoraran de la forma següent:  
a) Participació en exposicions individuals: fins a 0,75 punts  
b) Participació en exposicions col·lectives: fins a 0,75 punts (la puntuació a assignar serà la resultant de dividir l'atorgada a l'exposició entre el nombre de les persones que exposen).  
3. En el supòsit de persistir l'empat, la comissió de selecció el dirimirà segons la prelació següent:  
L'alumnat participant amb major qualificació en el mòdul d'Obra final, per al cas de cicles formatius de grau mitjà, o Projecte integrat o final, per al cas de cicles formatius de grau superior.  
L'alumnat participant amb major experiència laboral relacionada amb el cicle formatiu cursat, acreditat segons un informe de vida laboral.  
4. No seran tinguts en compte els mèrits no al·legats per l'alumnat participant ni aquells l'acreditació documental dels quals no haja sigut aportada de conformitat amb el que es disposa en aquesta convocatòria.  
  
5. La comissió de selecció podrà proposar desert alguns dels premis si no hi ha cap sol·licitant amb la puntuació mínima exigida per la base segona, apartat b, en un determinat grau i família professional.  
  
6. Si el premi corresponent a una família professional quedara desert, podrà concedir-se a un candidat o candidata d'una altra família professional, a proposta motivada de la comissió de selecció.  
  
  
Sisena. Resolució  
1. La comissió de selecció confeccionarà una acta amb la qualificació de cada estudiant presentat a la convocatòria i elaborarà la proposta d'adjudicació provisional dels premis. Els mèrits al·legats per les persones aspirants, els baremarà la comissió únicament en el cas de produir-se empats en la qualificació final del cicle formatiu.  
  
2. Aquesta proposta d'adjudicació provisional dels premis es farà pública en la pàgina web de la conselleria competent en matèria d'educació.  
L'alumnat participant podrà reclamar per escrit contra la qualificació obtinguda, mitjançant una instància dirigida al president o a la presidenta de la comissió de selecció, en el termini de cinc dies hàbils a partir de l'endemà de la publicació de les qualificacions en el web de la Conselleria d'Educació, Cultura i Esport.  
3. La comissió de selecció elevarà la proposta d'adjudicació dels premis extraordinaris d'ensenyaments artístics professionals d'Arts Plàstiques i Disseny de grau mitjà i superior i l'acta de qualificacions finals de tot l'alumnat presentat, perquè la Direcció General de Formació Professional i Ensenyaments de Règim Especial resolga.  
  
  
Setena. Premis i efectes  
1. D'acord amb la resolució de concessió de premis, que serà publicada en el Diari Oficial de la Generalitat, la Conselleria d'Educació, Cultura i Esport notificarà a l'alumnat premiat la data i el lloc en el qual s'entregaran.  
2. L'alumnat que resulte premiat rebrà un diploma a l'excel·lència en el rendiment acadèmic, expedit per la conselleria competent en matèria d'educació. Així mateix, l'obtenció d'aquest premi es consignarà, mitjançant una diligència específica, en l'expedient acadèmic de l'alumnat, amb la denominació de «Premi Extraordinari d'ensenyaments artístics professionals d'Arts Plàstiques i Disseny».  
3. Addicionalment, la conselleria competent en matèria d'educació promourà que l'alumnat premiat durant cada convocatòria puga realitzar una exposició conjunta amb els projectes desenvolupats en el mòdul d'Obra final o Projecte integrat, i sense perjudici d'altres beneficis que es pogueren establir.  
  
Huitena. Compliment de la normativa de tractament de dades de caràcter personal  
Els centres que participen en la present convocatòria reconeixen expressament el sotmetiment de qualsevol activitat de tractament de dades de caràcter personal a la normativa nacional i de la Unió Europea sobre aquesta matèria i, en conseqüència, compliran al Reglament (UE) 2016/679 del Parlament Europeu i del Consell de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (pel qual es deroga la Directiva 95/46/CE), així com la Llei 3/2018, de 5 de desembre, de protecció de dades personals i garantia dels drets digitals, en relació amb qualsevol activitat de tractament de les dades de caràcter personal que es produïsca durant el desenvolupament dels premis i, en particular, per al tractament de les dades personals de l'alumnat participant i dels membres dels tribunals.  
  
Als efectes avantdits, els centres queden obligats a:  
a) Tractar les dades personals únicament d'acord amb la present convocatòria.  
b) Respectar la confidencialitat i deure de sigil de les dades personals.  
c) No cedir dades a tercers sense l'autorització de la Conselleria d'Educació, Cultura i Esport.  
d) Finalitzades les fases del premi, conservar les dades als efectes exclusius d'atendre obligacions legals.  
e) Posar a la disposició de la Conselleria d'Educació, Cultura i Esport tota la informació necessària per a demostrar el compliment d'aquestes obligacions i contribuir, si és el cas, a la realització d'auditories, incloses inspeccions, per part de la Conselleria d'Educació, Cultura i Esport o de tercers autoritzats per aquesta.  
f) No utilitzar en cap cas les dades per a finalitats diferents de l'execució del premi d'acord amb l'ordre que regula els premis.  
g) Assistir la Conselleria d'Educació, Cultura i Esport en l'atenció dels drets de protecció de dades de les persones interessades.  
  
h) Notificar a la Conselleria d'Educació, Cultura i Esport l'existència de bretxes o violacions de seguretat.  
i) Custodiar les dades de manera segura, complint el que s'estableix en l'annex II del Reial decret 3/2010, de 8 de gener, pel qual es regula l'Esquema Nacional de Seguretat en l'àmbit de l'Administració Electrònica.  
  
Novena. Tractament de dades personals de les persones interessades  
La gestió dels premis professionals objecte de la present convocatòria requereix el tractament de dades personals de les persones participants i dels membres del tribunal, en els termes següents:  
a) Responsable del tractament: Conselleria d'Educació, Cultura i Esport, amb domicili en l'avinguda de Campanar, 32, 46056 València, contacte: vwjoadrupjawbnhlkgdznfip@wzb.fr  
b) Categoria i origen de les dades a tractar: Dades personals identificatives, de contacte, així com dades de qualsevol altra naturalesa que siguen recollides a través de formularis, consulta a Plataformes Autonòmiques d'Interoperabilitat (PAI) o a altres administracions públiques.  
c) Finalitats del tractament i base jurídica: Amb base jurídica en el compliment d'una missió realitzada en interés públic i en l'exercici de poders públics, d'acord amb el que estableix l'Ordre 60/2013, de 12 de juny, de la Conselleria d'Educació, Cultura i Esport, la present convocatòria i altres normes aplicables, incloses les que regulen el tràmit electrònic, les dades personals es tractaran per a verificar les condicions d'accés i per a l'admissió de les sol·licituds de participació, nomenament dels tribunals i tramitació i concessió dels premis d'arts plàstiques i disseny.  
d) Destinataris de les dades: Les dades personals podran ser comunicades a altres administracions i institucions públiques, entre les quals es troben, sense caràcter limitatiu, òrgans de caràcter autonòmic, local, estatal i de la UE, òrgans judicials i Ministeri Fiscal, Tribunal de Comptes, Corts Valencianes, Sindicatura de Comptes, IGAE, Defensor del Poble, Síndic de Greuges, Agència Valenciana Antifrau, Delegat de Protecció de Dades i uns altres tercers subjectes de dret privat amb interés legítim i/o dret d'accés en el procediment.  
  
Les propostes d'adjudicació provisional es publicaran en el web www.ceice.es. Els noms i cognoms de les persones premiades, família professional a què correspon el premi obtingut i centre on s'han cursat els estudis, es publicaran al DOGV i quan corresponga, en compliment de la normativa aplicable, al portal de transparència de la Generalitat Valenciana. Les publicacions de les dades de les persones aspirants i premiades seran objecte de restriccions si resulten contràries al respecte i salvaguarda de l'honor o a la intimitat personal o familiar, sempre que estiga previst en la normativa reguladora i se sol·licite de forma justificada per les persones interessades.  
  
Així mateix, amb base jurídica en el consentiment de la persona interessada (que té el caràcter de revocable), des de la Generalitat es podrà donar difusió dels premis i de les persones premiades a través del web www.ceice.gva.es, de les xarxes socials en les quals la Conselleria i el centre tinga perfils i de mitjans de comunicació socials, així com mitjançant la participació en esdeveniments on es valore l'excel·lència de la formació en ensenyaments artístics professionals d'arts plàstiques i disseny.  
e) Les dades no seran objecte de transferències internacionals.  
f) Totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la sol·licitud de participació. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
g) Termini de conservació de dades: Les dades personals es conservaran durant el temps necessari per a complir amb la finalitat per a la qual es van recollir i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
  
h) Drets: La persona interessada pot exercir els drets d'accés, rectificació, supressió, oposició, limitació en el tractament, portabilitat i no ser objecte d'una decisió basada únicament en el tractament automatitzat i, si és el cas, retirar el consentiment que haguera atorgat, a través de les vies següents:  
- Tràmit electrònic que es pot consultar en la pàgina web de la Conselleria www.ceice.gva.es, en el següent enllaç.  
- Enviant la petició a qualsevol de les adreces següents:  
Postal: Avinguda de Campanar, 32. 46765 València-Electrònica: evfautdzhdhtnfurlsqryibs@dlz.cg  
- De manera presencial a través del registre.  
L'exercici dels drets requereix la identificació inequívoca de la persona interessada o del seu representant.  
i) Dret a reclamar davant l'Autoritat de Control: La persona interessada pot presentar una reclamació davant l'Agència Espanyola de Protecció de Dades (www.aepd.es) si considera que no s'han atés els seus drets o s'ha vulnerat el tractament de les seues dades personals. Prèviament, pot contactar amb el Delegat o Delegada de Protecció de Dades de la Generalitat Valenciana a través de wzp@ecm.lj o dirigir-se en el passeig de l'Albereda, 16. 46268 València.  
Més informació en www.ceice.gva.es/va/registre-de-tractament-de-dades  
  
Desena. Acceptació de bases  
La presentació de la sol·licitud implica l'acceptació de les bases d'aquesta convocatòria.  
  
ANNEX II  
Diligència d'obtenció del Premi Extraordinari d'Ensenyaments artístics Professionals d'Arts Plàstiques i Disseny  
  
Diligència per fer constar que l'alumnat ...  
amb NIF ... ha obtingut Premi extraordinari d'ensenyaments artístics professionals d'Arts Plàstiques i Disseny, d'acord amb el que s'estableix en la Resolució de ... de ... de la Conselleria d'Educació, Cultura i Esport per la qual es concedeixen els premis extraordinaris d'ensenyaments artístics professionals d'Arts Plàstiques i Disseny corresponents al curs ...  
  
... , ... de ... de ...  
  
Vist i plau  
  
  
EL DIRECTOR/LA DIRECTORA EL SECRETARI/LA SECRETÀRIA  
  
SIGNATURA SIGNATURA